નોર્વેની રાજધાની ઓસ્લોથી શરૂ કરી, અમારે ઉત્તરોત્તર પ્રવાસ ખેડવાનો હતો. ઓસ્લો (ત્યાંના સ્થાનિક લોકો એનો ઉચ્ચર ઓઝ્લો એવો કરે છે.) આધુનિક છતાં શાંત શહેર છે. સદીઓ પહેલાં ધ્રુવપ્રદેશનો આદિમાનવ ફિયોડને કિનારે કિનારે હૂંફાળું હવામાન શોધતો અહીં ઓસ્લોની ભૂમિ પર આવી પહોંચ્યો હશે. આ વિશાળ ઓસ્લો ફિયોડને કિનારે કિનારે લંબાયેલ ફ્રેડરિક્સ્ટેડ અને શ્જેબર્ગ વચ્ચેના રસ્તાને રોડ ઑફ ધ એન્શિયન્ટસ – આદિમાનવનો માર્ગ કહેવાય છે. આ રૂટ પર બ્રોન્ઝયુગના શિલાલેખો અને આદિજાતિ વાઈકિંગોનાં દફનસ્થાનો જોવા મળે છે. સદીઓ પહેલાંના આદિમાનવના આગમનથી શરૂ થઈને આજે મારા અહીં હોવા સુધીનો આ સ્થળનો ઈતિહાસ ઓસ્લો ફિયોડને નિહાળતી એ શાંત ક્ષણે નજર સામે તરવરવા લાગ્યો.